Tijorat banklari tomonidan xususiy uy-joy mulkdorlari shirkatlarini milliy valyutada kreditlash tartibi to‘g‘risidagi nizomga o‘zgartirish va qo‘shimchalar kiritish haqida

O‘zbekiston Respublikasining “O‘zbekiston Respublikasining Markaziy banki to‘g‘risida”gi Qonuni, O‘zbekiston Respublikasi Prezidentining 2019-yil 18-noyabrdagi PF-5877-son “Inflatsion targetlash rejimiga bosqichma-bosqich o‘tish orqali pul-kredit siyosatini takomillashtirish to‘g‘risida”gi Farmoni hamda O‘zbekiston Respublikasi Vazirlar Mahkamasining 2019-yil 13-maydagi 396-son “Xususiy uy-joy mulkdorlari shirkatlari tomonidan jalb etiladigan bank kreditlari bo‘yicha tumanlar (shaharlar) hokimliklari tomonidan kafolatlar berilishi va muddati o‘tkazib yuborilgan qarzdorlikni qoplash tartibi to‘g‘risidagi nizomni tasdiqlash haqida”gi qaroriga muvofiq O‘zbekiston Respublikasi Markaziy banki Boshqaruvi qaror qiladi:
 1. O‘zbekiston Respublikasi Markaziy banki Boshqaruvining 2002-yil 16-martdagi 6/1-son qarori (ro‘yxat raqami 1126, 2002-yil 18-aprel) (O‘zbekiston Respublikasi vazirliklari, davlat qo‘mitalari va idoralarining me’yoriy hujjatlari axborotnomasi, 2002-yil, 8-son) bilan tasdiqlangan Tijorat banklari tomonidan xususiy uy-joy mulkdorlari shirkatlarini milliy valyutada kreditlash tartibi to‘g‘risidagi nizomga  ilovaga muvofiq o‘zgartirish va qo‘shimchalar kiritilsin.
 2. Mazkur qaror rasmiy e’lon qilingan kundan e’tiboran kuchga kiradi.
 1. 5 va 6-bandlar quyidagi tahrirda bayon etilsin:
 “5. Tijorat banklari tomonidan ajratiladigan kreditlarning muddatlari resurslarning mavjudligi va ularning qaytarilishi imkoniyatlaridan kelib chiqqan holda mustaqil ravishda belgilanadi.
 6. Tijorat banklari tomonidan ajratiladigan kreditlar O‘zbekiston Respublikasi Markaziy bankning qayta moliyalashtirish stavkasida, 2021-yil 1-yanvardan boshlab bozor tamoyillari asosida mustaqil ravishda o‘rnatiladigan stavkalarda foiz xarajatlarning bir qismini kompensatsiya qilish mexanizmini qo‘llash imkoniyati bilan beriladi.”. 
 2. 9-band quyidagi mazmundagi xatboshi bilan to‘ldirilsin:
 “tumanlar (shaharlar) hokimliklari kafolatini.”.
 3. 12-banddan “va aylana muhr bilan tasdiqlangan” degan so‘zlar chiqarib tashlansin.
 4. Rus tili matnidagi 3-bob nomidagi “ssudi” degan so‘z “kredita” degan so‘z bilan almashtirilsin.
 5. 15-band quyidagi tahrirda bayon etilsin:
 “15. Kreditlar alohida kredit hisobvarag‘idan qarz oluvchining to‘lov topshiriqnomasi asosida amalga oshiriladi. To‘lov topshiriqnomalariga ushbu kreditni olib boruvchi kredit bo‘limi xodimi tomonidan imzo qo‘yiladi. Bunda u kredit hisobvarag‘idan amalga oshiriladigan to‘lovlarning maqsadli yo‘nalishini qat’iy nazorat qilib borishi lozim.”.
 6. 16-banddagi “ssuda hisob raqamidan” degan so‘zlar “kredit hisobvarag‘idan” degan so‘zlar bilan almashtirilsin.
 7. 17-band quyidagi tahrirda bayon etilsin:
 “17. Qarz oluvchiga ajratiladigan kreditlar hisobi O‘zbekiston Respublikasi tijorat banklarida buxgalteriya hisobining hisobvaraqlar rejasiga (ro‘yxat raqami 773-17, 2004-yil 13-avgust) muvofiq tegishli balans hisobvaraqlarida yuritiladi.”.
 8. 18-bandda:
 birinchi xatboshi quyidagi tahrirda bayon etilsin:
 “18. Kredit bo‘limining farmoyishiga ko‘ra ajratilgan kreditlar bo‘yicha alohida kredit hisobvaraqlarida muddatli majburiyatnomalar rasmiylashtiriladi va kreditlar to‘liq qaytarilgunga qadar ularning hisobi yuritiladi.”;
 uchinchi xatboshi quyidagi tahrirda bayon etilsin:
 “Kreditni qaytarish muddati yetib kelganda va qarz oluvchining hisobvaraqlarida pul mablag‘lari mavjud bo‘lmagan taqdirda, qarzdorlik Xo‘jalik yurituvchi subyektlarning bank hisobvaraqlaridan pul mablag‘larini hisobdan chiqarish tartibi to‘g‘risidagi yo‘riqnomada (ro‘yxat raqami 2342, 2012-yil 15-mart) belgilangan tartibda undirib olinadi.”.
 9. 20-bandning birinchi xatboshisidagi “muddati o‘tgan ssudalar hisob raqamiga” degan so‘zlar “muddati o‘tgan kreditlar hisobvarag‘iga” degan so‘zlar bilan almashtirilsin.
 10. 22-band o‘z kuchini yo‘qotgan deb topilsin.
 11. 23-band quyidagi mazmundagi xatboshi bilan to‘ldirilsin:
 “Bank tuman (shahar) hokimligining kafolati bilan shirkatlarga ajratilgan kreditlar bo‘yicha yuzaga kelgan qarzdorlikni O‘zbekiston Respublikasi Vazirlar Mahkamasining 2019-yil 13-maydagi 396-son qarori bilan tasdiqlangan Xususiy uy-joy mulkdorlari shirkatlari tomonidan jalb etiladigan bank kreditlari bo‘yicha tumanlar (shaharlar) hokimliklari tomonidan kafolatlar berilishi va muddati o‘tkazib yuborilgan qarzdorlikni qoplash tartibi to‘g‘risidagi nizomga asosan tuman (shahar) hokimligidan undirish huquqiga ega.”.